Το Φεστιβάλ του Δήμου Αθηναίων

Αψού!!! (από τη γύρη των λουλουδιών)
2026-05-01 12:00 - 16:00 (Europe/Athens) | Ακαδημία Πλάτωνος, Μοναστηρίου 138, Αθήνα, Αθήνα, 104 42, Greece
Είκοσι κλόουν, σπουδαστές του τρίτου έτους της Δραματικής Σχολής του Ωδείου Αθηνών, καταλαμβάνουν την Ακαδημία Πλάτωνος μοιράζοντας χαμόγελα και αυθορμητισμό. Υπό την επιμέλεια του Ηλία Κουνέλα και της Μαρίας Μενεγάκη, οι δημιουργοί μάς καλούν να δούμε τον κόσμο μέσα από τα δικά τους μάτια: εκεί όπου ένας κλόουν σκύβει δίπλα στα λουλούδια για να μην τα ξεπερνά σε ύψος.

Μια δράση γεμάτη ελευθερία και συγκίνηση, που υμνεί την αξία του να «είμαστε μαζί» με τον πιο μοναδικό και απρόβλεπτο τρόπο.

Athens Urban Picnic 2026
2026-05-01 12:00 - 20:00 | Ακαδημία Πλάτωνος, Μοναστηρίου 138, Αθήνα, Αθήνα, 104 42, Greece
Το Athens Urban Picnic επιστρέφει για πέμπτη χρονιά και δίνει, όπως πάντα, το πιο φωτεινό σύνθημα για την έναρξη του Φεστιβάλ του Δήμου Αθηναίων 2026. Την Πρωτομαγιά, το Πάρκο Ακαδημίας Πλάτωνος μετατρέπεται ξανά σε έναν μεγάλο, ανοιχτό χώρο συνάντησης, χαλάρωσης και γιορτής, εκεί όπου η άνοιξη βρίσκει τον πιο φυσικό της τόπο μέσα στην πόλη. Από το πρωί έως το βράδυ, το κοινό καλείται να απλώσει την ψάθα του στο γρασίδι και να απολαύσει μια ημέρα γεμάτη μουσική, δημιουργικές δράσεις για παιδιά, μουσικοθεατρικές στιγμές, υπαίθριες προβολές και ανοιξιάτικη διάθεση.

Γνωστοί παραγωγοί αγαπημένων ραδιοφωνικών σταθμών της πόλης δίνουν τον ρυθμό της ημέρας με μουσικές επιλογές που συνοδεύουν ιδανικά αυτή τη γιορτή στην καρδιά της Αθήνας. Καθώς ο ήλιος πέφτει, το σκηνικό γίνεται ακόμη πιο μαγικό, θυμίζοντάς μας ότι η πόλη μπορεί, έστω και για μια μέρα, να γίνει πιο ανάλαφρη, πιο ανθρώπινη και πιο συλλογική.

12.00-18.00: Face painting: Ζωγραφική προσώπου και glitter tattooing που θα μεταμορφώσει τα πρόσωπα των παιδιών με εντυπωσιακά χρώματα.

12.00- 15.00: Πρωτομαγιάτικα στεφάνια από επαναχρησιμοποιούμενα υλικά: Η Διεύθυνση Καθαριότητας και Ανακύκλωσης του Δήμου Αθηναίων προσκαλεί τα παιδιά σε ένα δημιουργικό εργαστήριο, όπου η άνοιξη ζωντανεύει μέσα από την επαναχρησιμοποίηση! Με ρολά από χαρτόνι, χρώματα και πολλή φαντασία, τα παιδιά φτιάχνουν τα δικά τους πολύχρωμα πρωτομαγιάτικα στεφάνια, αναδεικνύοντας πώς απλά υλικά μπορούν να μεταμορφωθούν σε χαρούμενες ανοιξιάτικες κατασκευές. Μια δραστηριότητα που καλλιεργεί τη δημιουργικότητα, την οικολογική συνείδηση και την ανοιξιάτικη διάθεση.

12.00-16.00: Αψού!!! (από τη γύρη των λουλουδιών): “Ένα κλόουν όταν περνάει δίπλα από λουλούδια σκύβει. Για να μην είναι ψηλότερο από αυτά.” Τα 20 κλόουν του τρίτου έτους της Δραματικής Σχολής του Ωδείου Αθηνών γιορτάζουν την Άνοιξη και μοιράζονται τη συγκίνηση του “είμαστε μαζί” με τον δικό τους ελεύθερο, αυθόρμητο και μοναδικό τρόπο.

12.30-16.30: Εργαστήριο λουλουδιών: Στο εργαστήριο λουλουδιών της Πρωτομαγιάς, τα παιδιά φτιάχνουν τα πιο ιδιαίτερα λουλούδια και ανακαλύπτουν τη μαγεία της φύσης, μέσα από τα χρώματα. Μια χαρούμενη δραστηριότητα γεμάτη φαντασία και ανοιξιάτικη διάθεση!

12.30- 13.20: Running session: Ομαδικό running session στο πάρκο Ακαδημίας Πλάτωνος, με χαλαρό ρυθμό και θετική ενέργεια. Τρέξε στη φύση, βελτίωσε την αντοχή σου και απόλαυσε τη διαδρομή μαζί με την ομάδα.

13.30-14.20: Felipe -Bubble show: Ένα show γεμάτο μαγικές σαπουνόφουσκες, που πετάνε στον ουρανό με παρέα τους μια παραμυθένια μουσική.

12.30-13.15, 13.30-14.15, 14.30-15.15, 15.45-16.30, 16.45-17.30: Dj Chef: Πώς συνδυάζεται η μουσική με τη μαγειρική; Ο αγαπημένος μουσικός παραγωγός του En Lefko 87.7 Σπύρος Παγιατάκης ανακατεύει υλικά και νότες, στο πιο fun εργαστήριο μαγειρικής!

13.00- 14.10: Θεατρική παράσταση: «Μια κουταλιά σαν αγκαλιά»: Το Kids Radio παρουσιάζει την πρώτη του θεατρική παράσταση: «Μια κουταλιά σαν αγκαλιά». Πήραμε τα αγαπημένα «Κουζινοτράγουδα» που ακούμε στον αέρα του Kids Radio, βάλαμε την Kids Radio Banda επί σκηνής και φτιάξαμε ένα θεατρικό έργο γεμάτο χιούμορ και φαντασία! «Τι συμβαίνει όταν η κουζίνα γεμίζει μουσική και μια κουταλιά… γίνεται η πιο ζεστή αγκαλιά;»

16.00-17.00: Training session: Γυμναστική χωρίς όργανα μέσα στη φύση, με απλές ασκήσεις για όλα τα επίπεδα. Μια ευκαιρία να κινηθείς, να αποφορτιστείς και να έρθεις σε επαφή με την healthy πλευρά σου.

18.30- 19.30: Kids Radio Banda: Πλαισιωμένη από ταλαντούχους μουσικούς, η Kids Radio Banda έχει ήδη αγαπηθεί από μικρούς και μεγάλους. Με την μοναδική τους ικανότητα να μιξάρουν γνωστές χορευτικές επιτυχίες με αγαπημένα παιδικά τραγούδια, η μπάντα δημιουργεί το απόλυτο οικογενειακό – και όχι μόνο – κέφι! Με αγγλικό κι ελληνικό ρεπερτόριο κι ένα medley hit κομματιών,
η Kids Radio Banda δεν αφήνει κανέναν με… σταυρωμένα πόδια…

20.00: Λήξη εκδήλωσης

Πρωτογένους Urban Market
2026-05-01 17:00 - 2026-05-03 23:00 | Πρωτογένους, Πρωτογένους, Αθήνα, Athens, 105 54, Greece
Η οδός Πρωτογένους, ένα από τα πιο ζωντανά και ιδιαίτερα σημεία του αθηναϊκού κέντρου, υποδέχεται το Φεστιβάλ του Δήμου Αθηναίων για τρεις ημέρες γεμάτες μουσική, χορό και αστική ενέργεια. Ένας δρόμος που έχει ταυτιστεί με τη δημιουργικότητα, τις εναλλακτικές διαδρομές της πόλης και την αίσθηση της αυθόρμητης συνάντησης, αλλάζει ρυθμό και μετατρέπεται σε μια ανοιχτή γιορτής.

Καθώς πέφτει η νύχτα, η Πρωτογένους γεμίζει με συναυλίες, DJs, φαγητό στο χέρι, pop-ups και μικρές εκπλήξεις που ξεπηδούν σε κάθε γωνία. Η εμπειρία θυμίζει ένα μεγάλο αστικό πάρτι, όπου άγνωστοι γίνονται παρέα και η πόλη αποκαλύπτει τον πιο ανοιχτό και ανεπιτήδευτο εαυτό της. Μια δράση που αναδεικνύει την πιο ζωντανή και σύγχρονη πλευρά της Αθήνας.

Yoga Sessions
2026-05-02 11:00 - 13:00, 2026-05-09 11:00 - 13:00 | Πάρκο Ριζάρη, Ριζάρη 5, Αθήνα, Αθήνα, 106 76, Greece
Το Πάρκο Ριζάρη, στην καρδιά της πόλης, μετατρέπεται σε έναν ήσυχο χώρο ευεξίας και εσωτερικής ισορροπίας. Στο πλαίσιο του Φεστιβάλ, οι Yoga Sessions μας προσκαλούν να απλώσουμε το στρώμα μας στο γρασίδι και να αφιερώσουμε λίγο χρόνο στην αναπνοή, την κίνηση και τη σύνδεση με το σώμα. Κάτω από τη σκιά των δέντρων και με φόντο τον ανοιχτό ουρανό, έμπειροι instructors καθοδηγούν αρχάριους και προχωρημένους σε μια πρακτική που εστιάζει στην ισορροπία, τη συγκέντρωση και την αποφόρτιση. Σε μια πόλη που κινείται συνεχώς, αυτή η εμπειρία λειτουργεί ως μια μικρή παύση: μια ευκαιρία να επιβραδύνουμε, να ανασάνουμε και να θυμηθούμε ότι η ευεξία μπορεί να βρει χώρο ακόμη και μέσα στον αστικό ιστό.

Yoga: Πάρε μια βαθιά ανάσα… και έλα να βρούμε μαζί την ηρεμία μέσα στην κίνηση.

Pilates: Νιώσε τη δύναμή σου από μέσα προς τα έξω.

Fitness: Βάλε μουσική, πάρε ενέργεια και… φύγαμε!

Athens Asian Food Festival 2026
2026-05-02 13:00 - 2026-05-03 23:00 | Δημοτική Αγορά Κυψέλης, Kypseli Municipal Market, Αθήνα, Αθήνα, 113 61, Greece
Η Δημοτική Αγορά Κυψέλης γεμίζει αρώματα, γεύσεις και εικόνες από την Ασία σε ένα διήμερο αφιερωμένο στην ασιατική γαστρονομία και κουλτούρα, στο πλαίσιο του Φεστιβάλ του Δήμου Αθηναίων. Σε έναν από τους πιο ζωντανούς χώρους της πόλης, κορυφαίοι σεφ, δημιουργοί και τεχνίτες συναντιούνται για να προσφέρουν μια εμπειρία που συνδέει το street food με τη γαστρονομική παράδοση, αλλά και τη σύγχρονη ασιατική αισθητική με το αθηναϊκό παρόν.

Το κοινό θα έχει την ευκαιρία να δοκιμάσει γεύσεις από την Ιαπωνία, την Κίνα, την Ινδία, την Ταϊλάνδη και άλλες χώρες της Ασίας, να γνωρίσει tea rituals, να ανακαλύψει το sake και παραδοσιακά γλυκίσματα, αλλά και να περιηγηθεί σε pop-up corners με προϊόντα, αντικείμενα και χειροτεχνίες. Μια γιορτή που ενεργοποιεί όλες τις αισθήσεις και μεταφέρει για λίγο την ενέργεια της Ασίας στην καρδιά της Κυψέλης.

Α΄ Κοιμητήριο Αθηνών: Μία Υπαίθρια Γλυπτοθήκη 1
2026-05-02 17:00 - 19:00 | Α’ Κοιμητήριο Αθηνών, Λογγίνου 3, Αθήνα, Αθήνα, 116 36, Greece
«Εις το νεκροταφείον Αθηνών περικλείεται πάσα η κίνησις της νεωτέρας γλυπτικής». Με αυτά τα λόγια, ο σπουδαίος γλύπτης Θωμάς Θωμόπουλος περιέγραφε ήδη από τις αρχές του περασμένου αιώνα τη μοναδικότητα του Α’ Κοιμητηρίου Αθηνών.

Στο πλαίσιο του Φεστιβάλ, ο αρχαιολόγος και ξεναγός Μιχάλης Γιοχάλας μας οδηγεί σε μια ιδιαίτερη περιήγηση στο Α΄ Κοιμητήριο Αθηνών, έναν τόπο όπου η μνήμη, η τέχνη και η ιστορία της πόλης συνυπάρχουν με μοναδικό τρόπο. Πολύ πέρα από τη συνήθη εικόνα ενός κοιμητηρίου, ο χώρος αποκαλύπτεται ως ένα υπαίθριο μουσείο νεοελληνικής γλυπτικής, γεμάτο σημαντικά έργα, καλλιτεχνικές υπογραφές και ίχνη της κοινωνικής ιστορίας της Αθήνας. Μέσα από ταφικά μνημεία, γλυπτικές συνθέσεις και ανθρώπινες ιστορίες, η ξενάγηση φωτίζει λιγότερο γνωστές πλευρές της αθηναϊκής ταυτότητας. Ιστορίες φιλοδοξίας, υστεροφημίας, προσωπικής απώλειας και αισθητικής αναζήτησης αποτυπώνονται στο μάρμαρο και συνδέονται με τη διαμόρφωση της νεότερης πόλης. Μια διαδρομή υψηλής αισθητικής και εσωτερικότητας, που καλεί τον επισκέπτη να δει το Α’ Κοιμητήριο ως έναν τόπο βαθιάς πολιτισμικής σημασίας.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Old Souls, New City by Coordinatas
2026-05-02 17:00 - 23:00 | Άλσος Παγκρατίου, Άλσος Παγκρατίου, Αθήνα, Αθήνα, 116 35, Greece
Tο πρότζεκτ «Old Souls, New City» φέρνει έναν αέρα ανανέωσης στις γειτονιές της Αθήνας, μετατρέποντας τον δημόσιο χώρο σε ένα ζωντανό σκηνικό, όπου το παρελθόν συναντά τη σύγχρονη αισθητική.

Ανάμεσα σε κρεμάστρες με επιλεγμένα vintage ευρήματα και σελίδες βιβλίων γεμάτες ιστορία, η πόλη επανασυνδέεται με τις ρίζες της μέσα από μια φρέσκια και βιώσιμη ματιά. Η εμπειρία εμπλουτίζεται με εικόνες Ελλήνων φωτογράφων που αποτυπώνουν τον αστικό παλμό, ενώ το ιδανικό soundtrack αναλαμβάνουν οι Coordinatas: ζεστοί, αναλογικοί ήχοι, από early house μέχρι soulful disco grooves, δημιουργούν το κατάλληλο κλίμα για εξερεύνηση και κοινωνικοποίηση.

Μια γιορτή της κοινότητας που τιμά το παλιό δημιουργώντας το καινούργιο, προσκαλώντας μας να ανακαλύψουμε ξανά τη γοητεία της αυθεντικής Αθήνας.

DJ SET
ALEGAM
BABY JONES
BELLAS
DECOUP
HERS
MONORISM

LIVE PERFORMANCE
SOUL PEANUTS

Τριάστερον Αρχιτεκτονικόν Στέμμα: Η Νεοκλασική Τριλογία των Αθηνών
2026-05-03 17:00 - 19:00 | Αθηναϊκή Τριλογία, Πανεπιστημίου 39, Αθήνα, Αθήνα, 105 64, Greece
Το Πανεπιστήμιο, η Ακαδημία και η Βιβλιοθήκη συγκροτούν το εμβληματικό αρχιτεκτονικό τρίπτυχο που έχει σημαδέψει την εικόνα της Αθήνας και την αισθητική της νεότερης πρωτεύουσας. Στο πλαίσιο του Φεστιβάλ του Δήμου Αθηναίων 2026, ο αρχαιολόγος και ξεναγός Μιχάλης Γιοχάλας μας προσκαλεί σε μια περιήγηση που αποκαλύπτει τις ιστορίες, τα σύμβολα και τις ιδέες που κρύβονται πίσω από αυτά τα γνώριμα κτίρια του κέντρου. Μια διαδρομή που ξεκινά από την αρχιτεκτονική και ανοίγει προς την ιστορία των ιδεών, την πολιτισμική αυτοεικόνα και τη συγκρότηση του νεότερου ελληνικού κράτους. Μακριά από μια στεγνή ή ακαδημαϊκή προσέγγιση, η ξενάγηση φωτίζει τον τρόπο με τον οποίο η αρχιτεκτονική του 19ου αιώνα επιχείρησε να ενώσει την αρχαιότητα με τη σύγχρονη εποχή. Αγάλματα, κίονες, διακοσμητικά στοιχεία και φιλολογικές αναφορές αποκτούν νέα σημασία μέσα από μια ανάγνωση που συνδέει τα κτίρια με το όραμα μιας ολόκληρης περιόδου.

Σημείο συνάντησης: Προπύλαια Πανεπιστημίου Αθηνών (Μετρό «Πανεπιστήμιο», έξοδος Πανεπιστημίου).

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Fantastic Party στη Βαρβάκειο
2026-05-03 18:00 - 23:00 | Κεντρική Δημοτική Αγορά Αθηνών – Βαρβάκειος, Αθηνάς 42, Αθήνα, 105 51, Greece
To μεγάλο comeback της Βαρβακείου Αγοράς, θα γίνει με μια ανατρεπτική μεταμόρφωση και το Φεστιβάλ του Δήμου Αθηναίων 2026, μας μεταφέρει σε ένα σκηνικό που θυμίζει Blade Runner.

Από τις 18:00, το project FONOPTIKON του Στέφανου Κωνσταντινίδη προσγειώνεται στην κεντρική αγορά της Αθήνας, παρουσιάζοντας μια ζωντανή οπτικοακουστική εμπειρία όπου τα beats και τα visuals ηλεκτρίζουν την παραδοσιακή αύρα του χώρου.

Σε μια συναρπαστική καλλιτεχνική συνάντηση, η εμβληματική φωνή του Best 92.6, Μαρία Παπιδάκη, βρίσκεται «πρόσωπο με πρόσωπο» με τον FONOPTIKON, συνθέτοντας ένα ηχητικό τοπίο που καταργεί τα σύνορα μεταξύ πραγματικότητας και επιστημονικής φαντασίας.

Η Βαρβάκειος μετατρέπεται σε ένα υβρίδιο underground club και sci-fi κινηματογράφου, με ελεύθερη είσοδο και φουτουριστική διάθεση.

Παραμύθια με τις Σουσουράδες
2026-05-04 18:00 - 19:30 | Εθνικός Κήπος, Βασ. Αμαλίας 1, Αθήνα, Αθήνα, 105 57, Greece
Κόκκινη κλωστή δεμένη, σε μια κούκλα τυλιγμένη. Σε μια κούκλα που γέννησε κι άλλες πολλές. Σε μιαν άλλη που έφτασε μέχρι και στου βασιλιά τη μύτη να κολλήσει. Και σε μιαν ακόμη που από το τίποτα φτιάχνει κόκκινες κλωστές, τις τυλίγει στην ανέμη και της δίνει μια να γυρίσει… παραμύθι ν’ αρχινίσει.
Μια μουσικοαφηγηματική παράσταση αφιερωμένη σε κούκλες που πήραν ζωή κι έκαναν ταξίδια θαυμαστά.
Οι Σουσουράδες θα ταξιδέψουν μαζί τους μέσα από τα λόγια των μαγικών παραμυθιών στη χώρα αυτή όπου ακόμα και μια κούκλα μπορεί με ανθρώπινη λαλιά να μιλήσει και τον κόσμο όλο να γυρίσει.

Ιστορικός Περίπατος «Σαμποτάζ και Διαδηλώσεις στην Αθήνα της Κατοχής»
2026-05-04 18:00 - 20:30 | Αθηναϊκή Τριλογία, Πανεπιστημίου 39, Αθήνα, Αθήνα, 105 64, Greece
Στο πλαίσιο του Φεστιβάλ του Δήμου Αθηναίων 2026, ο ιστορικός Μενέλαος Χαραλαμπίδης μας οδηγεί σε μια καθηλωτική αναδρομή στο κέντρο της κατοχικής Αθήνας, ακολουθώντας τα ίχνη ενός από τα πιο μαζικά και δυναμικά κινήματα πολιτικής ανυπακοής στην κατεχόμενη Ευρώπη. Μέσα από έναν ζωντανό και λεπτομερή περίπατο, οι δρόμοι της πόλης αποκτούν ξανά φωνή: αναβιώνουν οι διαδρομές των διαδηλωτών, των απεργών και των σαμποτέρ που ύψωσαν το ανάστημά τους απέναντι στον κατακτητή. Από την πρώτη μεγάλη φοιτητική κινητοποίηση της 25ης Μαρτίου 1942 έως τις αιματηρές συγκρούσεις στην οδό Πανεπιστημίου τον Ιούλιο του 1943, κάθε στάση λειτουργεί σαν ένα «παράθυρο» σε μια πόλη που αντιστέκεται. Το σαμποτάζ στα γραφεία της ΕΣΠΟ, η απεργία στην Τηλεφωνική Εταιρεία και η ηρωική κατάληψη του Υπουργείου Εργασίας ενάντια στην πολιτική επιστράτευση συνθέτουν ένα πυκνό μωσαϊκό δράσης και θάρρους. Πρόκειται για μια βαθιά βιωματική εμπειρία που μας καλεί να δούμε αλλιώς τους δρόμους που διασχίζουμε καθημερινά, ανακαλύπτοντας την «κρυφή» γεωγραφία της αντίστασης και τιμώντας τη μνήμη μιας πόλης που αρνήθηκε να σιωπήσει.

Σημείο Συνάντησης: Προπύλαια Πανεπιστημίου Αθηνών

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Το Ταξίδι της Καντάδας
2026-05-04 19:00 - 21:30 | Ιερός Ναός Αγίας Αικατερίνης, Χαιρεφώντος 10, Αθήνα, Αθήνα, 105 58, Greece
Μια μουσική περιπλάνηση στις ερωτικές μελωδίες της παλιάς Αθήνας ζωντανεύει ξανά στα σοκάκια κάτω από την Ακρόπολη. Το Φεστιβάλ του Δήμου Αθηναίων μας προσκαλεί σε μια βόλτα με κανταδόρους, που αναβιώνουν την ατμόσφαιρα μιας άλλης εποχής και φέρνουν στο σήμερα τους ήχους που κάποτε πλημμύριζαν τις ιστορικές γειτονιές της πόλης. Η εμπειρία θυμίζει μια παλιά αθηναϊκή βραδιά, όπου το τραγούδι αποτελούσε τρόπο έκφρασης, εξομολόγησης και κοινής συγκίνησης. Καθώς η διαδρομή εξελίσσεται στα λιθόστρωτα της Πλάκας και σε σημεία που κρατούν ακόμη το αποτύπωμα της παλιάς πόλης, η μουσική γίνεται αφορμή για μια συνάντηση με τη μνήμη, τη νοσταλγία και τον ρομαντισμό. Οι φωνές, τα βήματα και η ατμόσφαιρα του περιπάτου δημιουργούν μια συλλογική εμπειρία τρυφερή και βαθιά αθηναϊκή, που μας φέρνει πιο κοντά σε μια πλευρά της πόλης που παραμένει ζωντανή μέσα στους ήχους της.

Παντελής Θαλασσινός
2026-05-04 21:00 - 23:00 | Πλατεία Κοραή, Κοραή 1, Αθήνα, Αθήνα, 105 64, Greece
Ο ΜΕΝΤΑ 88 FM επιστρέφει στο Φεστιβάλ του Δήμου Αθηναίων, δίνοντας για ακόμη μια χρονιά το δικό του μουσικό στίγμα στη μεγάλη γιορτή της πόλης. Αυτή τη φορά προσκαλεί στη σκηνή έναν από τους πιο αγαπημένους και διαχρονικούς τραγουδοποιούς της ελληνικής μουσικής, τον Παντελή Θαλασσινό.

Με μια πορεία που μετρά δεκαετίες δημιουργίας και επιτυχιών, ο Παντελής Θαλασσινός κατάφερε να γεφυρώσει το παραδοσιακό με το έντεχνο τραγούδι, χαρίζοντάς μας διαχρονικά κομμάτια όπως τα «Εισιτήριο στην τσέπη σου», «Ανάθεμά σε», «Καράβια Χιώτικα» και τα εμβληματικά «Σμυρναίικα Τραγούδια». Από την εποχή των Λαθρεπιβατών μέχρι τη σπουδαία προσωπική του δισκογραφία, παραμένει μια φωνή – σταθμός που «ταξιδεύει» από το Αιγαίο μέχρι τις γειτονιές της Αθήνας. Συνοδευόμενος από μια μπάντα κορυφαίων μουσικών, υπόσχεται μια βραδιά γεμάτη συναίσθημα, αυθεντικότητα και τραγούδια που όλοι έχουμε αγαπήσει.

Fitness Sessions
2026-05-05 18:30 - 20:30 | Πάρκο Ελευθερίας, Πάρκο Ελευθερίας, Αθήνα, Αθήνα, 115 21, Greece
Το Πάρκο Ελευθερίας μετατρέπεται σε ένα μεγάλο ανοιχτό σημείο άσκησης, ενέργειας και ευεξίας στο πλαίσιο του Φεστιβάλ του Δήμου Αθηναίων. Στο Fitness Sessions, η κίνηση γίνεται γιορτή και η άσκηση προσεγγίζεται όχι ανταγωνιστικά, αλλά ως τρόπος φροντίδας, συμμετοχής και αναζωογόνησης μέσα στον αστικό ιστό. Σε ένα καταπράσινο σημείο της πόλης, το κοινό καλείται να βιώσει τη χαρά της σωματικής δραστηριότητας μέσα σε ένα περιβάλλον ανοιχτό και υποστηρικτικό.

Καταξιωμένοι γυμναστές και οι ομάδες τους, καθοδηγούν μαθήματα για όλους, από yoga και pilates έως πιο δυναμικές μορφές άσκησης, δημιουργώντας ένα πρόγραμμα προσαρμοσμένο σε διαφορετικές ανάγκες και επίπεδα εμπειρίας. Η συμμετοχή, η ευεξία και η καλή διάθεση βρίσκονται στο επίκεντρο, δίνοντας στη δράση τον χαρακτήρα μιας ανοιχτής γιορτής για το σώμα και την πόλη. Μια ευκαιρία να κινηθούμε μαζί, σε ένα από τα πιο όμορφα υπαίθρια σκηνικά της Αθήνας.

Χειμερινοί Κολυμβητές
2026-05-05 21:00 - 23:00 | Εθνικό Αρχαιολογικό Μουσείο, Πατησίων 44, Αθήνα, Αθήνα, 106 82, Greece
Οι Χειμερινοί Κολυμβητές έρχονται στην ατμοσφαιρική αυλή του Εθνικού Αρχαιολογικού Μουσείου για μια ιδιαίτερη συναυλία στο πλαίσιο του Φεστιβάλ. Με τον αναγνωρίσιμο ήχο και τη διαχρονική τους ιδιοσυγκρασία, παρουσιάζουν τραγούδια που μιλούν για τον έρωτα, τη μοναξιά, τη συντροφιά και τη μαγεία της νύχτας. Σε έναν χώρο ιδιαίτερης ομορφιάς και ησυχίας, η μουσική τους αποκτά ακόμη μεγαλύτερη εγγύτητα και συγκινησιακή δύναμη.

Κομμάτια που έχουν χαραχτεί στη μουσική μνήμη πολλών γενεών επιστρέφουν σε ένα σκηνικό που ευνοεί την ακρόαση και τη συγκέντρωση. Η συναυλία λειτουργεί σαν μια συνάντηση με μια άλλη, πιο διακριτική, αλλά βαθιά ουσιαστική πλευρά του ελληνικού τραγουδιού. Μια βραδιά γεμάτη συγκίνηση, οικειότητα και ποιητική απλότητα, που υπενθυμίζει πως η αληθινή καλλιτεχνική δύναμη συχνά κρύβεται στις λεπτές αποχρώσεις.

Ιστορικός περίπατος «Οι Γυναίκες στην Αντίσταση»
2026-05-06 18:00 - 20:30 | Αθηναϊκή Τριλογία, Πανεπιστημίου 39, Αθήνα, Αθήνα, 105 64, Greece
Στο πλαίσιο του Φεστιβάλ του Δήμου Αθηναίων 2026, ο ιστορικός Μενέλαος Χαραλαμπίδης μας προσκαλεί σε έναν ιδιαίτερο περίπατο μνήμης στους δρόμους της Αθήνας, εστιάζοντας σε μια συχνά λιγότερο φωτισμένη αλλά καθοριστική πτυχή της Ιστορίας: τη δράση των γυναικών στην Κατοχή. Μέσα από προσωπικές αφηγήσεις, σπάνια ντοκουμέντα και ζωντανές ιστορίες, αναδεικνύεται η πορεία εμβληματικών μορφών όπως η Λέλα Καραγιάννη, η Ηλέκτρα Αποστόλου και η Ιουλία Μπίμπα, αλλά και δεκάδων ακόμη γυναικών που βρέθηκαν στην πρώτη γραμμή. Από τις διαδηλώτριες που στάθηκαν απέναντι στα γερμανικά άρματα μέχρι τις αντάρτισσες των ανατολικών συνοικιών, η πόλη αποκαλύπτει μια άλλη, δυναμική της όψη. Ο περίπατος δεν αναδεικνύει μόνο τον αγώνα για την ελευθερία από τον κατακτητή, αλλά και τη διεκδίκηση μιας νέας κοινωνικής θέσης για τις γυναίκες στη μεταπολεμική Ελλάδα. Μια εμπειρία που συνδέει το παρελθόν με το παρόν και μας καλεί να ξαναδιαβάσουμε την ιστορία της Αθήνας μέσα από τις φωνές που για χρόνια έμειναν στο περιθώριο.

Σημείο Συνάντησης: Προπύλαια Πανεπιστημίου Αθηνών

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Παραμύθια με τις Σουσουράδες
2026-05-06 19:00 - 20:30 | Πλατεία Δεξαμενής, Πλατεία Δεξαμενής, Αθήνα, Αθήνα, 106 73, Greece

Παραμύθια με τον Ταξιάρχη Μπεληγιάννη
2026-05-07 19:00 - 20:30 | Λόφος Λαμπράκη, Λεωφόρος Βουλιαγμένης 46, Αθήνα, 117 43, Greece
Λαϊκά παραμύθια με ζώα και ατρόμητα παιδιά!
Τι συμβαίνει όταν μια πανέμορφη και φιλόδοξη σκαθαρίνα ξεκινά την αναζήτησή της για τον τέλειο γαμπρό; Πόσο θάρρος χρειάζεται ένα ατρόμητο παιδί που η αγάπη του για τα καρύδια τον οδηγεί στις πιο απίθανες περιπέτειες;
Με οδηγό την αστείρευτη λαϊκή μας παράδοση, ξετυλίγουμε το νήμα των ιστοριών που άντεξαν στον χρόνο και έφτασαν μέχρι το σήμερα. Ήρωες γεμάτοι χιούμορ, θάρρος και εξυπνάδα ζωντανεύουν μέσα από τον καθηλωτικό λόγο του παραμυθά, παρασύροντάς μας σε έναν κόσμο όπου το αδύνατο γίνεται δυνατό. Μια συνάντηση με τη λαϊκή μας σοφία, γεμάτη ανατροπές και εικόνες που θα μας θυμίσουν τη χαρά του να μοιράζεσαι μια ιστορία, ακριβώς όπως παλιά!
Μουσική: Μαρία Κοτσίρη

Ιστορικός Περίπατος με τον Δρ. Ιορδάνη Παπαδόπουλο: Μακρυγιάννη
2026-05-08 18:30 - 21:30 | Σταθμός Μετρό Ακρόπολη, Μακρυγιάννη 9, Αθήνα, Αθήνα, 117 42, Greece
Ο Δρ. Ιορδάνης Παπαδόπουλος μας οδηγεί σε έναν μυσταγωγικό περίπατο στη γειτονιά του Μακρυγιάννη, ανάμεσα στο αρχαίο κάλλος και τη σύγχρονη αθηναϊκή καθημερινότητα. Ο έμπειρος ακαδημαϊκός και διδάκτωρ Πολιτικής Φιλοσοφίας μας καλεί να αποκωδικοποιήσουμε την αστική μας ταυτότητα, βλέποντας τη γνώριμη σκιά του Ιερού Βράχου όχι ως απλό σκηνικό, αλλά ως ζωντανό μάρτυρα μιας πόλης που αρνείται να ξεχάσει. Η διαδρομή ξεκινά από τις σιωπηλές στοές των ρωμαϊκών οικιών και τις ταραγμένες μνήμες των Δεκεμβριανών που «στοίχειωσαν» το παλιό Σύνταγμα Χωροφυλακής.

Περπατώντας στη Διονυσίου Αρεοπαγίτου, θα ανακαλύψουμε τον ρόλο των Ξένων Αρχαιολογικών Αποστολών στο Κουκάκι, ενώ στο Θέατρο του Διονύσου θα συζητήσουμε τη βαθιά σύνδεση ανάμεσα στη Δημοκρατία και το Αρχαίο Δράμα. Η ξενάγηση συνεχίζεται στο Ασκληπιείο και στην πηγή της «Κλεψύθρας», για να καταλήξει στον Άρειο Πάγο, εκεί όπου ο Απόστολος Παύλος κήρυξε μπροστά στον «Βωμό του Αγνώστου Θεού».

Ο Δρ. Παπαδόπουλος συνθέτει τα θραύσματα της ιστορίας, από την Επανάσταση του ’21 έως τον Εμφύλιο, και από τον Χρυσό Αιώνα έως τη σύγχρονη Αθήνα, προσφέροντας μια μοναδική εμπειρία που συνδέει το παρελθόν με το παρόν και τη γνώση με την προσωπική εμπειρία.

Σημείο Συνάντησης: Μετρό Ακροπόλεως, έξοδος Μακρυγιάννη.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Παραμύθια με την Γεωργία Χαϊκάλη
2026-05-08 19:00 - 20:30 | Πλατεία Καλλιγά, Πλατεία Καλλιγά, Αθήνα, Αθήνα, 112 53, Greece
Ένας κήπος παραμύθια!

Η Γεωργία Χαϊκάλη, η Μαρίνα Δακανάλη και η Ιωάννα Ρήγα πλάθουν έναν κόσμο από λέξεις, ήχους και εικόνες. Μια αφήγηση που δεν είναι απλώς λόγος, είναι εμπειρία, ρυθμός, ανάσες, βλέμματα. Μαζί της η μουσική— φωνή, κρουστά και σαντούρι δημιουργούν ένα ζωντανό ηχητικό τοπίο που παρασύρει.

Μια παιδική παράσταση που δεν είναι μόνο για παιδιά. Είναι για όποιον θέλει —έστω για λίγο— να επιστρέψει εκεί όπου όλα είναι πιθανά.

Μουσική: Σίμος Παπασπύρου

Νησιώτικο Πανηγύρι
2026-05-08 19:00 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
Ο Νίκος Οικονομίδης, κορυφαίος δεξιοτέχνης του βιολιού και αυθεντικός εκφραστής της νησιωτικής παράδοσης, έρχεται στην Πλατεία Κλαυθμώνος για μια βραδιά γεμάτη Κυκλάδες, καλοκαιρινή αύρα και γνήσιο μουσικό συναίσθημα. Με μια πορεία βαθιά συνδεδεμένη με το νησιωτικό ηχόχρωμα και τη ζωντανή μουσική παράδοση του Αιγαίου, φέρνει μαζί του στη μέση της πόλης την ενέργεια ενός αυθεντικού καλοκαιρινού γλεντιού. Η συναυλία λειτουργεί σαν μια μικρή μουσική απόδραση από την καθημερινότητα.

Μαζί με την Κυριακή Σπανού και τη Μουσική Ομάδα «Κέρος», στήνουν μια ανοιχτή γιορτή με βιολιά, τραγούδια και ρυθμούς που θυμίζουν κυκλαδίτικο πανηγύρι. Το κοινό καλείται να γίνει μια μεγάλη παρέα, να χορέψει, να τραγουδήσει και να μεταφερθεί για λίγο νοερά στα νησιά. Μια βραδιά που αποδεικνύει πως το ελληνικό καλοκαίρι μπορεί να ξεκινήσει και στο κέντρο της Αθήνας, κάτω από τον αττικό ουρανό.

Gyzi Street Party 2026
2026-05-08 19:00 - 23:00 | Πλατεία Γκύζη, Πλατεία Γκύζη, Αθήνα, Αθήνα, 114 74, Greece
Το ετήσιο Gyzi Street Party επιστρέφει στην Πλατεία Γκύζη, στο πλαίσιο του Φεστιβάλ του Δήμου Αθηναίων 2026, αποδεικνύοντας πως η εναλλακτική κουλτούρα της Αθήνας χτυπά δυνατά στην καρδιά των γειτονιών της. Μία από τις πιο αυθεντικές, αλλά λιγότερο «προβεβλημένες» πλατείες του κέντρου, μεταμορφώνεται σε ένα open-air club, με την ηλεκτρονική μουσική να λειτουργεί ως ο απόλυτος συνδετικός κρίκος ανάμεσα στους κατοίκους και τους επισκέπτες της πόλης.

Η ομάδα πίσω από τις κονσόλες ετοιμάζει ένα soundtrack γεμάτο ενέργεια, προσκαλώντας μας να δούμε τη γειτονιά του Γκύζη με άλλη ματιά και να χαθούμε στον ρυθμό. Ετοιμαστείτε για ένα απόγευμα γεμάτο αυθεντικά vibes και χορό μέχρι τελικής πτώσης.

MOb
2026-05-08 21:00 - 23:00 | Πλατεία Αυδή, Γιατράκου 9, Αθήνα, Αθήνα, 104 36, Greece
Το Φεστιβάλ του Δήμου Αθηναίων υποδέχεται τους MOb στην Πλατεία Αυδή για μια εμφάνιση που κινείται πέρα από είδη και συμβάσεις. Το τρίο των Παναγιώτη Κωστόπουλου, Αλέξανδρου Δελή και Μάριου Βαληνάκη δημιουργεί ένα ηχητικό σύμπαν από synthesizers, loops, drones και απρόβλεπτες μουσικές αποκλίσεις, με αφετηρία την jazz αλλά σαφή διάθεση πειραματισμού. Η μουσική τους ξεδιπλώνεται ανοιχτά και ελεύθερα, προσκαλώντας το κοινό σε μια εμπειρία περισσότερο βιωματική παρά κατηγοριοποιημένη.

Η Πλατεία Αυδή, ένα σημείο που έχει συνδεθεί με τον αστικό πολιτισμό και τις πιο ενδιαφέρουσες εκφάνσεις της σύγχρονης Αθήνας, μετατρέπεται σε χώρο ακρόασης, ανακάλυψης και έντασης. Οι MOb προτείνουν ένα ζωντανό μουσικό ταξίδι χωρίς ασφαλή όρια, όπου η αυτοσχεδιαστική ενέργεια και η τεχνολογική επεξεργασία συνυπάρχουν δημιουργικά. Μια εμφάνιση ανοιχτή, σύγχρονη και περιπετειώδης.

Παρουσίαση του Μνημείου Φιλελλήνων επί της Λεωφόρου Βασιλίσσης Σοφίας και Κατάθεση Στεφάνων
2026-05-09 11:00 - 12:00 | Πολεμικό Μουσείο, Ριζάρη 2-4, Αθήνα, Αθήνα, 106 75, Greece
Το Σάββατο 9 Μαΐου τιμούμε τη μνήμη και την προσφορά των Φιλελλήνων. Η εκδήλωση περιλαμβάνει την παρουσίαση του Μνημείου Φιλελλήνων επί της Λεωφόρου Βασιλίσσης Σοφίας και την επίσημη κατάθεση στεφάνων. Το ραντεβού δίνεται στις 11:00 π.μ. στον αίθριο χώρο του Πολεμικού Μουσείου (συμβολή Βασ. Σοφίας και Ριζάρη), σε μια σεμνή τελετή που αναδεικνύει τους διαχρονικούς δεσμούς φιλίας και την υποστήριξη των ξένων αγωνιστών προς την Ελλάδα.

Ελεύθερη συμμετοχή με απαραίτητη κράτηση θέσης. Δήλωση συμμετοχής: στέλνετε ονοματεπώνυμο, ιδιότητα, κινητό τηλέφωνο επικοινωνίας και email στο info@phmus.org.

Athina Latina: Λατινοαμερικάνικο Φεστιβάλ στην Αθήνα
2026-05-09 12:00 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
Το Athina Latina επιστρέφει ως μια μεγάλη, μονοήμερη πολιτιστική γιορτή, όπου η Λατινική Αμερική και η Καραϊβική «κατακλύζουν» την καρδιά της πρωτεύουσας με μουσική, γεύσεις και αστείρευτη ενέργεια. Στο πλαίσιο του Φεστιβάλ του Δήμου Αθηναίων, η πλατεία Κλαυθμώνος μεταμορφώνεται σε ένα πολύχρωμο μωσαϊκό, όπου πρεσβείες, καλλιτέχνες και ζωντανές κοινότητες συναντιούνται με το κοινό σε μια μοναδική εμπειρία πολιτιστικής ανταλλαγής.

Η φετινή διοργάνωση μας προσκαλεί σε ένα υπαίθριο φεστιβάλ χαράς με ένα καλλιτεχνικό πρόγραμμα που τα έχει όλα και θα παρασύρει κάθε περαστικό. Η εμπειρία απογειώνεται με γνήσιες λατινοαμερικανικές λιχουδιές, street food και παραδοσιακά προϊόντα, σε ένα περιβάλλον ανοιχτό και προσιτό σε όλες τις ηλικίες.

Το Athina Latina φέρνει το καλοκαίρι λίγο νωρίτερα, αποδεικνύοντας ότι η εξωστρέφεια και η χαρά δεν γνωρίζουν σύνορα.

Α΄ Κοιμητήριο Αθηνών: Μία Υπαίθρια Γλυπτοθήκη 2
2026-05-09 17:00 - 19:00 | Α’ Κοιμητήριο Αθηνών, Λογγίνου 3, Αθήνα, Αθήνα, 116 36, Greece
Η «Κοιμωμένη» του Γιαννούλη Χαλεπά είναι, δίχως αμφιβολία, το πιο εμβληματικό γλυπτό του Α΄ Κοιμητηρίου Αθηνών, όμως η ομορφιά αυτού του υπαίθριου μουσείου δεν εξαντλείται εκεί.
Στο πλαίσιο του Φεστιβάλ του Δήμου Αθηναίων 2026, ο αρχαιολόγος και διπλωματούχος ξεναγός Μιχάλης Γιοχάλας μας καλεί να αφήσουμε την κεντρική οδό και να ακολουθήσουμε μια εναλλακτική διαδρομή στα ανηφορικά δρομάκια του κοιμητηρίου. Εκεί, μακριά από τα πολυδιάβατα σημεία, θα ανακαλύψουμε μια λιγότερο γνωστή αλλά εξίσου συγκλονιστική πλευρά της νεοελληνικής γλυπτικής. Θα συναντήσουμε επιβλητικά μαυσωλεία και μνημεία όπου το μεγαλόστομο πάθος για υστεροφημία συνυπάρχει με τη συντριπτική σιωπή, σε έναν χώρο όπου οι θνητοί μοιάζουν να συνομιλούν με τους αθάνατους. Μια ξενάγηση που φωτίζει άγνωστα αριστουργήματα και ανθρώπινες ιστορίες, προσφέροντας μια βαθιά βιωματική ματιά στην καλλιτεχνική και ιστορική κληρονομιά της Αθήνας.

Σημείο Συνάντησης: Κεντρική Είσοδος Α΄ Κοιμητηρίου Αθηνών (τέρμα οδού Αναπαύσεως).

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Yucatan pres. Sensory
2026-05-09 18:00 - 23:00 | Ζάππειο Μέγαρο, Zappeion Hall, Αθήνα, Αθήνα, 105 57, Greece
Οι Yucatan συναντούν τη Sensory production σε μια ξεχωριστή βραδιά στο μονοπάτι με τις γιακαράντες στο Ζάππειο, σε ένα από τα πιο ατμοσφαιρικά και κινηματογραφικά σημεία της ανοιξιάτικης Αθήνας. Κάτω από τα ανθισμένα δέντρα, οι δύο ομάδες στήνουν ένα υπαίθριο club που συνδυάζει σύγχρονο ηλεκτρονικό ήχο, ιδιαίτερη αισθητική και μια εμπειρία φτιαγμένη με έμφαση στη λεπτομέρεια. Ο χώρος, η εποχή και η μουσική δημιουργούν μαζί ένα σκηνικό που δύσκολα ξεχνιέται. Η βραδιά ισορροπεί ανάμεσα στη μόδα, την τέχνη και τη νυχτερινή ζωή της πόλης, με μια αίσθηση κομψότητας που έχει πλέον γίνει σήμα κατατεθέν τέτοιων διοργανώσεων. Το Ζάππειο μετατρέπεται για λίγο σε τόπο συνάντησης, ρυθμού και αισθητικής εμπειρίας, αναδεικνύοντας το πιο σύγχρονο και εξωστρεφές πρόσωπο της Αθήνας. Μια ανοιξιάτικη έξοδος που συνδυάζει φυσική ομορφιά, ένταση και αστική φινέτσα.

Όσοι δεν Πρόλαβαν – Διαδρομή Μνήμης 1940-1944
2026-05-10 11:00 - 12:30 | Γ’ Κοιμητήριο Αθηνών, Θηβών & Κοτυόρων, Αθήνα, Αθήνα, 184 54, Greece
Η διαδρομή μνήμης είναι ένας φόρος τιμής στα χιλιάδες ανώνυμα θύματα της πείνας κατά τη διάρκεια της κατοχής, καθώς και στα θύματα των εκτελέσεων από τις δυνάμεις κατοχής. Αναζητώντας το χθες στο σήμερα, ξεδιπλώνονται ιστορίες του τόπου και των ανθρώπων. Συγχρόνως, επανασυστήνεται στο κοινό το Γ’ Νεκροταφείο ως ιστορικός τόπος μνήμης για «όσους δεν πρόλαβαν» να δουν τη χώρα μας ελεύθερη.

Την περιήγηση θα πραγματοποιήσει η Ζέττα Αντωνοπούλου, Ιστορικός-Αρχαιολόγος, προϊσταμένη του τμήματος Πολιτιστικής Κληρονομιάς (Διεύθυνση Σχεδίου Πόλεως και Αστικού Περιβάλλοντος Δήμου Αθηναίων).

Σημείο συνάντησης: Είσοδος Γ’ Κοιμητηρίου

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

«Στα Χνάρια των Φιλελλήνων» - Περιπατητικές Διαδρομές με Ζωντανή Ξενάγηση στην Καρδιά της Αθήνας
2026-05-10 11:00 - 13:00 | Πλατεία Ραλλούς Μάνου, Πλατεία Ραλλούς Μάνου, Αθήνα, 105 57, Greece
Oι Κυριακές 10 και 17 Μαΐου είναι αφιερωμένες στους ανθρώπους που αγάπησαν την Ελλάδα και θυσιάστηκαν για την ελευθερία της. Η δράση «Στα χνάρια των Φιλελλήνων» προσφέρει μια ζωντανή ξενάγηση στην καρδιά της Αθήνας, συνδέοντας εμβληματικά τοπόσημα με τις προσωπικότητες που σφράγισαν την Ελληνική Επανάσταση. Oι συμμετέχοντες θα ακολουθήσουν μια διαδρομή που περιλαμβάνει:

Τη Ρωσική Εκκλησία και την Αγγλικανική Εκκλησία (όπου φυλάσσονται τα λείψανα του Frank Abney Hastings).
Την ιστορική Πλάκα, την οικία Church, την οικία Finley και τη Σχολή Χιλλ.
Στάσεις στο γλυπτό του Λόρδου Βύρωνα, την προτομή του Eynard και το Μνημείο Λυσικράτους.
Αναφορές στις πολιορκίες της Ακρόπολης.

Σημείο συνάντησης: Πλατεία Ραλλούς Μάνου στη Ρωσική Εκκλησία της Αθήνας (Σύνταγμα)

Ελεύθερη συμμετοχή με απαραίτητη κράτηση θέσης. Δήλωση συμμετοχής: στέλνετε ονοματεπώνυμο, ιδιότητα, κινητό τηλέφωνο επικοινωνίας και email στο info@phmus.org.
